b'\n_START_ARTICLE_\nR\xc4\x83zboiul Civil American\n_START_SECTION_\nCauzele r\xc4\x83zboiului\n_START_PARAGRAPH_\nCoexisten\xc8\x9ba unui Sud sclavagist cu un Nord din ce \xc3\xaen ce mai puternic aboli\xc8\x9bionist a m\xc4\x83rit posibilitatea conflictului. Lincoln nu a propus legi federale \xc3\xaempotriva sclaviei acolo unde ea exista deja, dar, \xc3\xaen 1858, prin discursul \xe2\x80\x9eCasa dezbinat\xc4\x83\xe2\x80\x9d, \xc8\x99i-a exprimat dorin\xc8\x9ba de a \xe2\x80\x9elimita r\xc4\x83sp\xc3\xa2ndirea sa, \xc8\x99i a o pune acolo unde con\xc8\x99tiin\xc8\x9ba public\xc4\x83 va putea p\xc4\x83stra credin\xc8\x9ba c\xc4\x83 este pe calea spre dispari\xc8\x9bia total\xc4\x83\xe2\x80\x9d. Mare parte din lupta politic\xc4\x83 a anilor 1850 s-a concentrat pe extinderea sclaviei \xc3\xaen teritoriile nou create. Toate teritoriile organizate aveau mari \xc8\x99anse s\xc4\x83 devin\xc4\x83 state libere, ceea ce a crescut mi\xc8\x99carea secesionist\xc4\x83 din Sud. At\xc3\xa2t Nordul c\xc3\xa2t \xc8\x99i Sudul presupuneau c\xc4\x83, dac\xc4\x83 sclavia nu se putea extinde, ea va disp\xc4\x83rea treptat._NEWLINE_Temerile Sudului de a pierde controlul guvernului federal \xc3\xaen fa\xc8\x9ba for\xc8\x9belor antisclavie, \xc8\x99i temerile Nordului c\xc4\x83 for\xc8\x9bele sclavagiste controlau guvernul, a adus criza la culme spre sf\xc3\xa2r\xc8\x99itul anilor 1850. Unele dispute privind moralitatea sclaviei, dimensiunea democra\xc8\x9biei \xc8\x99i meritele economice ale muncii libere \xc3\xaen raport cu planta\xc8\x9biile de sclavi au determinat pr\xc4\x83bu\xc8\x99irea partidului Whig \xc8\x99i a mi\xc8\x99c\xc4\x83rii Know Nothing, \xc8\x99i apari\xc8\x9bia unor partide noi, regionale (Partidul Free Soil \xc3\xaen 1848, cel Republican \xc3\xaen 1854, Uniunea Constitu\xc8\x9bional\xc4\x83 \xc3\xaen 1860). \xc3\x8en 1860, ultimul partid na\xc8\x9bional r\xc4\x83mas, Partidul Democrat, s-a rupt pe linii teritoriale._NEWLINE_At\xc3\xa2t Nordul, c\xc3\xa2t \xc8\x99i Sudul erau influen\xc8\x9bate de ideile politice ale lui Thomas Jefferson. Sudi\xc8\x99tii puneau accent, \xc3\xaen ce prive\xc8\x99te cu sclavia, pe drepturile statelor \xc3\xaen raport cu guvernul federal, idei men\xc8\x9bionate \xc3\xaen Rezolu\xc8\x9biile Kentucky \xc8\x99i Virginia ale lui Jefferson. Nordi\xc8\x99tii, de la aboli\xc8\x9bionistul William Lloyd Garrison p\xc3\xa2n\xc4\x83 la liderul republican moderat Abraham Lincoln puneau accent pe declara\xc8\x9bia lui Jefferson c\xc4\x83 to\xc8\x9bi oamenii sunt crea\xc8\x9bi egali. Lincoln a men\xc8\x9bionat aceast\xc4\x83 propozi\xc8\x9bie \xc3\xaen Discursul de la Gettysburg._NEWLINE_Vicepre\xc8\x99edintele confederat Alexander Stephens a spus c\xc4\x83 sclavia este \xe2\x80\x9epiatra de hotar a Confedera\xc8\x9biei\xe2\x80\x9d dup\xc4\x83 secesiunea statelor din Sud. Dup\xc4\x83 \xc3\xaenfr\xc3\xa2ngerea Sudului, Stephens a spus c\xc4\x83 r\xc4\x83zboiul nu a pornit din subiectul sclaviei, ci din drepturile statelor, \xc8\x99i a devenit unul din cei mai acerbi ap\xc4\x83r\xc4\x83tori ai Cauzei Pierdute. Pre\xc8\x99edintele confederat Jefferson Davis \xc8\x99i-a schimbat \xc8\x99i el p\xc4\x83rerile, de la a spune c\xc4\x83 r\xc4\x83zboiul a fost cauzat de sclavie la a spune c\xc4\x83 drepturile statelor au reprezentat cauza. \xc3\x8en vreme ce sudi\xc8\x99tii foloseau adesea argumentele bazate pe drepturile statelor \xc3\xaen ap\xc4\x83rarea sclaviei, uneori rolurile erau inverse, atunci c\xc3\xa2nd sudi\xc8\x99ti cereau legi na\xc8\x9bionale de ap\xc4\x83rare a intereselor lor \xc3\xaen raport cu Interdic\xc8\x9bia Discu\xc8\x9biei \xc8\x99i cu Legea Sclavilor Fugari din 1850. \xc3\x8en aceste chestiuni, nordi\xc8\x99tii erau cei care voiau s\xc4\x83 apere drepturile statelor lor._NEWLINE_Aproape \xc3\xaen \xc3\xaentregime, criza interregional\xc4\x83 a implicat sclavia, \xc3\xaencep\xc3\xa2nd cu dezbaterile privind clauza celor trei cincimi \xc8\x99i extinderea pe dou\xc4\x83zeci de ani a comer\xc8\x9bului cu sclavi africani \xc3\xaen Conven\xc8\x9bia Constitu\xc8\x9bional\xc4\x83 din 1787. Controversele privind admiterea statului sclavagist Missouri \xc3\xaen Uniune au condus la Compromisul Missouri din 1820, Criza Anul\xc4\x83rii privind Taxa din 1828 (de\xc8\x99i taxa era sc\xc4\x83zut\xc4\x83 dup\xc4\x83 1846, chiar problema taxei era legat\xc4\x83 de sclavie), Interdic\xc8\x9bia Discu\xc8\x9biei care a interzis discutarea \xc3\xaen Congres a peti\xc8\x9biilor pentru desfiin\xc8\x9barea sclaviei \xc3\xaen perioada 1835\xe2\x80\x931844, acceptarea Texasului ca stat sclavagist \xc3\xaen 1845 \xc8\x99i Manifestul Destiny ca argument pentru achizi\xc8\x9bionarea de noi teritorii \xc3\xaen care sclavia avea s\xc4\x83 devin\xc4\x83 o problem\xc4\x83, \xc3\xaen urma r\xc4\x83zboiului mexicano-american (1846\xe2\x80\x931848), care a avut ca rezultat Compromisul din 1850. Proviziunea Wilmot a fost o tentativ\xc4\x83 a politicienilor din Nord de a exclude sclavia din teritoriile cucerite de la Mexic. Extrem de popularul roman aboli\xc8\x9bionist Coliba unchiului Tom (1852) de Harriet Beecher Stowe a crescut masiv opozi\xc8\x9bia \xc3\xaen r\xc3\xa2ndul Nordului fa\xc8\x9b\xc4\x83 de Legea Sclavilor Fugari din 1850._NEWLINE_\xc3\x8en 1854, Manifestul Ostend a fost o tentativ\xc4\x83 nereu\xc8\x99it\xc4\x83 a Sudului de a anexa Cuba ca stat sclavagist. Planurile rivale ale nordului \xc8\x99i sudului pentru traseul c\xc4\x83ii ferate transcontinentale s-au \xc3\xaempletit cu controversa Bleeding Kansas privind sclavia. Sistemul Bipartit s-a pr\xc4\x83bu\xc8\x99it dup\xc4\x83 adoptarea Legii Kansas-Nebraska din 1854, care a \xc3\xaenlocuit Compromisul Missouri cu suveranitatea popular\xc4\x83, permi\xc8\x9b\xc3\xa2nd locuitorilor unui teritoriu s\xc4\x83 voteze pentru sau \xc3\xaempotriva sclaviei. \xc3\x8en 1856 discu\xc8\x9biile \xc3\xaen cadrul Congresului, privind sclavia, au devenit violente c\xc3\xa2nd reprezentantul Preston Brooks din Carolina de Sud l-a atacat \xc8\x99i l-a r\xc4\x83nit grav pe senatorul republican Charles Sumner \xc3\xaen Senat dup\xc4\x83 discursul lui Sumner intitulat "Crime against Kansas" (\xe2\x80\x9eCrim\xc4\x83 \xc3\xaempotriva Kansasului\xe2\x80\x9d). Decizia Cur\xc8\x9bii Supreme de Justi\xc8\x9bie din 1857 \xc3\xaen cazul Dred Scott v. Sandford a permis sclavia \xc3\xaen teritorii chiar \xc8\x99i dac\xc4\x83 majoritatea se opusese sclaviei \xc3\xaen referendum, inclusiv \xc3\xaen Kansas. Constitu\xc8\x9bia Lecompton din 1857 a fost o tentativ\xc4\x83 controversat\xc4\x83 de a admite statul Kansas \xc3\xaen Uniune ca stat sclavagist.  Dezbaterile Lincoln-Douglas din 1858 au privit \xc8\x99i Doctrina Freeport a liderului democrat din nord Stephen Douglas. Aceast\xc4\x83 doctrin\xc4\x83 a reprezentat un argument pentru a ocoli decizia Dred Scott care, combinat\xc4\x83 cu \xc3\xaenfr\xc3\xa2ngerea Constitu\xc8\x9biei Lecompton a lui Douglas, a divizat Partidul Democrat \xc3\xaentre Nord \xc8\x99i Sud. Raidul aboli\xc8\x9bionistului din nord John Brown la Harpers Ferry Armory a fost o tentativ\xc4\x83 de a incita sclavii la revolt\xc4\x83 \xc3\xaen 1859. Ruptura Nord-Sud din 1860 din s\xc3\xa2nul Partidului Democrat datorat\xc4\x83 cerin\xc8\x9belor Sudului pentru un cod al sclavilor \xc3\xaen teritorii a fost emblematic\xc4\x83 pentru polarizarea na\xc8\x9biunii \xc3\xaentre Nord \xc8\x99i Sud._NEWLINE_Printre alte cauze ale r\xc4\x83zboiului se num\xc4\x83r\xc4\x83 sec\xc8\x9bionalismul (cauzat de cre\xc8\x99terea sclaviei \xc3\xaen Sud, \xc3\xaen timp ce ea a disp\xc4\x83rut \xc3\xaencet \xc3\xaen Nord) \xc8\x99i diferen\xc8\x9bele economice \xc3\xaentre Nord \xc8\x99i Sud, de\xc8\x99i majoritatea istoricilor moderni sunt \xc3\xaen dezacord cu determinismul economic extrem al istoricului Charles Beard \xc8\x99i afirm\xc4\x83 c\xc4\x83 economiile Nordului \xc8\x99i Sudului erau \xc3\xaen mare parte complementare. Efectul polarizant al sclaviei \xc8\x99i controversele cauzate de cruzimile sclaviei (biciuiri, mutil\xc4\x83ri \xc8\x99i desp\xc4\x83r\xc8\x9birea familiilor) au \xc3\xaemp\xc4\x83r\xc8\x9bit \xc8\x99i marile culte religioase (bisericile metodist\xc4\x83, baptist\xc4\x83 \xc8\x99i prezbiterian\xc4\x83). Faptul c\xc4\x83 \xc8\x99apte din opt imigran\xc8\x9bi se stabileau \xc3\xaen Nord, plus faptul c\xc4\x83 de dou\xc4\x83 ori mai mul\xc8\x9bi albi plecau din Sud \xc3\xaen Nord dec\xc3\xa2t invers, au contribuit la comportamentul politic defensiv-agresiv al Sudului._NEWLINE_Alegerea lui Lincoln \xc3\xaen 1860 a fost declan\xc8\x99atorul final al secesiunii. Eforturile pentru compromis, inclusiv Amendamentul Corwin \xc8\x99i Compromisul Crittenden, au e\xc8\x99uat._NEWLINE_Liderii din Sud se temeau c\xc4\x83 Lincoln va opri expansiunea sclaviei \xc8\x99i c\xc4\x83 o va duce la dispari\xc8\x9bie. Statele sclavagiste, care deveniser\xc4\x83 minoritare \xc3\xaen Camera Reprezentan\xc8\x9bilor, aveau \xc3\xaen fa\xc8\x9b\xc4\x83 minoritarismul perpetuu \xc3\xaen Senat \xc8\x99i \xc3\xaen Colegiul Electoral \xc3\xaen fa\xc8\x9ba unui Nord din ce \xc3\xaen ce mai puternic.\n_START_SECTION_\nSclavia\n_START_PARAGRAPH_\nExist\xc4\x83 o corela\xc8\x9bie puternic\xc4\x83 \xc3\xaentre gradul de sus\xc8\x9binere a secesiunii \xc8\x99i num\xc4\x83rul de planta\xc8\x9bii din regiune; statele din Sudul \xc3\xaendep\xc4\x83rtat, cu cea mai mare concentra\xc8\x9bie de planta\xc8\x9bii au fost primele care s-au separat. Statele sclavagiste dinspre nord, Virginia, Carolina de Nord, Arkansas, \xc8\x99i Tennessee aveau pu\xc8\x9bine planta\xc8\x9bii \xc8\x99i au respins secesiunea p\xc3\xa2n\xc4\x83 c\xc3\xa2nd criza Fort Sumter i-a for\xc8\x9bat s\xc4\x83 aleag\xc4\x83 o parte. Statele de grani\xc8\x9b\xc4\x83 aveau mai pu\xc8\x9bine planta\xc8\x9bii \xc8\x99i nu s-au separat._NEWLINE_Procentul de albi din Sud care tr\xc4\x83iau \xc3\xaen familii proprietare de sclavi era de 36,7% \xc3\xaen Sudul extrem, 25,3% \xc3\xaen zonele mai nordice \xc8\x99i 15,9% \xc3\xaen statele de grani\xc8\x9b\xc4\x83 care au luptat de partea Uniunii. 95% din negri tr\xc4\x83iau \xc3\xaen Sud, reprezent\xc3\xa2nd o treime din popula\xc8\x9bia de acolo, \xc3\xaen Nord ei constituind doar 1% din popula\xc8\x9bie. \xc3\x8en consecin\xc8\x9b\xc4\x83, temerile de emancipare a negrilor erau mai mari \xc3\xaen Sud dec\xc3\xa2t \xc3\xaen Nord._NEWLINE_Decizia Cur\xc8\x9bii Supreme din 1857 \xc3\xaen cazul Dred Scott v. Sandford a amplificat controversele. Decizia Pre\xc8\x99edintelui Cur\xc8\x9bii Supreme Roger B. Taney \xc3\xaensemna c\xc4\x83 sclavi sunt \xe2\x80\x9eat\xc3\xa2t de inferiori \xc3\xaenc\xc3\xa2t nu au drepturi pe care albii s\xc4\x83 fie obliga\xc8\x9bi s\xc4\x83 le respecte\xe2\x80\x9d, \xc8\x99i c\xc4\x83 sclavia se putea r\xc4\x83sp\xc3\xa2ndi \xc3\xaen teritorii. Lincoln a avertizat c\xc4\x83 \xe2\x80\x9eurm\xc4\x83toarea decizie de tip Dred Scott\xe2\x80\x9d ar putea amenin\xc8\x9ba statele din Nord cu sclavia._NEWLINE_Politicianul din Nord Abraham Lincoln a spus: \xe2\x80\x9eaceast\xc4\x83 chestiune a sclaviei era mai important\xc4\x83 dec\xc3\xa2t oricare alta; \xc3\xaentr-at\xc3\xa2t \xc3\xaenc\xc3\xa2t s-a ajuns ca nici o alt\xc4\x83 chestiune na\xc8\x9bional\xc4\x83 s\xc4\x83 nu ob\xc8\x9bin\xc4\x83 audieri." Problema sclaviei era legat\xc4\x83 de competi\xc8\x9bia pentru controlul asupra teritoriilor, \xc8\x99i cerin\xc8\x9bele Sudului pentru un cod al sclavilor \xc3\xaen teritorii a reprezentat chestiunea utilizat\xc4\x83 de ace\xc8\x99tia pentru a rupe Partidul Democrat \xc3\xaen dou\xc4\x83, ceea ce aproape a garantat alegerea lui Lincoln \xc8\x99i secesiunea. C\xc3\xa2nd secesiunea a devenit o problem\xc4\x83, de\xc8\x9bin\xc4\x83torul de planta\xc8\x9bii din Carolina de Sud \xc8\x99i senatorul John Townsend a spus c\xc4\x83 \xe2\x80\x9edu\xc8\x99manii no\xc8\x99tri sunt pe cale s\xc4\x83 preia fr\xc3\xa2iele Guvernului, \xc8\x99i inten\xc8\x9bioneaz\xc4\x83 s\xc4\x83 ne conduc\xc4\x83 dup\xc4\x83 capriciile teoriilor lor fanatice, \xc8\x99i conform scopului declarat de abolire a sclaviei." Opinii similare au fost exprimate \xc3\xaen tot Sudul \xc3\xaen editoriale, \xc3\xaen discursuri politice \xc8\x99i \xc3\xaen declara\xc8\x9bii privind motivele secesiunii. De\xc8\x99i Lincoln nu avea planuri de a interzice sclavia acolo unde ea exista deja, oameni din tot Sudul \xc8\x99i-au exprimat temeri pentru viitorul sclaviei._NEWLINE_Printre \xc3\xaengrijor\xc4\x83rile Sudului se num\xc4\x83rau nu doar pierderile economice, ci \xc8\x99i temerile de egalitate rasial\xc4\x83. Declara\xc8\x9bia privind Cauzele Secesiunii statului Texas specifica faptul c\xc4\x83 statele nesclavagiste \xe2\x80\x9eproclam\xc4\x83 \xc3\xaenjositoarea doctrin\xc4\x83 a egalit\xc4\x83\xc8\x9bii tuturor oamenilor, indiferent de ras\xc4\x83 sau culoare\xe2\x80\x9d, \xc8\x99i c\xc4\x83 rasa african\xc4\x83 era \xe2\x80\x9epe drept privit\xc4\x83 ca ras\xc4\x83 inferioar\xc4\x83 \xc8\x99i dependent\xc4\x83\xe2\x80\x9d. Secesionistul E. S. Dargan din Alabama a spus c\xc4\x83 emanciparea i-ar face pe sudi\xc8\x99ti s\xc4\x83 se simt\xc4\x83 \xe2\x80\x9edemoraliza\xc8\x9bi \xc8\x99i degrada\xc8\x9bi\xe2\x80\x9d._NEWLINE_\xc3\x8encep\xc3\xa2nd din anii 1830, conducerea Po\xc8\x99tei Federale a refuzat s\xc4\x83 mai transporte pamflete aboli\xc8\x9bioniste c\xc4\x83tre statele din Sud. Profesorii proveni\xc8\x9bi din Nord \xc8\x99i suspecta\xc8\x9bi de \xc3\xaenclina\xc8\x9bii aboli\xc8\x9bioniste erau expulza\xc8\x9bi din Sud, iar literatura aboli\xc8\x9bionist\xc4\x83 era interzis\xc4\x83. C\xc3\xa2nd republicanii au declarat c\xc4\x83 nu sunt aboli\xc8\x9bioni\xc8\x99ti, sudi\xc8\x99tii au respins aceast\xc4\x83 ap\xc4\x83rare. _NEWLINE_\xc8\x98i Nordul se sim\xc8\x9bea amenin\xc8\x9bat, dup\xc4\x83 cum constat\xc4\x83 Eric Foner, \xe2\x80\x9enordi\xc8\x99tii ajunseser\xc4\x83 s\xc4\x83 vad\xc4\x83 sclavia ca pe antiteza unei societ\xc4\x83\xc8\x9bi bune, \xc8\x99i ca pe o amenin\xc8\x9bare la adresa valorilor \xc8\x99i intereselor lor fundamentale\xe2\x80\x9d.\n_START_SECTION_\nSecesiunea Carolinei de Sud\n_START_PARAGRAPH_\nCarolina de Sud a adoptat Declara\xc8\x9bia Cauzelor Imediate Care Produc \xc8\x99i Justific\xc4\x83 Secesiunea Carolinei de Sud de la Uniunea Federal\xc4\x83 la 24 decembrie 1860. Declara\xc8\x9bia ap\xc4\x83ra, pe baza drepturilor statelor, interesele proprietarilor de sclavi din Sud, dar con\xc8\x9binea \xc8\x99i o pl\xc3\xa2ngere cu referire la drepturile statelor din Nord sub forma opozi\xc8\x9biei fa\xc8\x9b\xc4\x83 de Legea Sclavilor Fugari din 1850, sus\xc8\x9bin\xc3\xa2nd c\xc4\x83 statele din Nord nu-\xc8\x99i \xc3\xaendeplineau obliga\xc8\x9biile federale \xc3\xaen raport cu Constitu\xc8\x9bia. Toate \xc3\xaenc\xc4\x83lc\xc4\x83rile drepturilor lor acuzate de statele din Sud erau legate de sclavie.\n_START_SECTION_\nIarna secesiunii\n_START_PARAGRAPH_\n\xc3\x8enainte ca Lincoln s\xc4\x83 fie \xc3\xaenvestit \xc3\xaen func\xc8\x9bie, \xc8\x99apte state \xc3\xae\xc8\x99i declaraser\xc4\x83 secesiunea fa\xc8\x9b\xc4\x83 de Uniune. Ele au \xc3\xaenfiin\xc8\x9bat un guvern al Sudului, sub numele de Statele Confederate ale Americii la 9 februarie 1861. SCA a preluat controlul asupra forturilor federale \xc8\x99i asupra altor propriet\xc4\x83\xc8\x9bi din cadrul grani\xc8\x9belor lor f\xc4\x83r\xc4\x83 prea mult\xc4\x83 opozi\xc8\x9bie din partea Pre\xc8\x99edintelui James Buchanan, al c\xc4\x83rui mandat se \xc3\xaencheia la 4 martie 1861. Buchanan a afirmat c\xc4\x83 \xe2\x80\x9eSudul nu are nici un drept s\xc4\x83 se separe, dar eu nu am nici o putere de a-l opri.\xe2\x80\x9d Un sfert din armata american\xc4\x83\xe2\x80\x94\xc3\xaentreaga garnizoan\xc4\x83 din Texas\xe2\x80\x94a fost predat\xc4\x83 for\xc8\x9belor statelor secesioniste de c\xc4\x83tre generalul David E. Twiggs, care a trecut de partea Confedera\xc8\x9biei._NEWLINE_\xc3\x8entruc\xc3\xa2t sudi\xc8\x99tii au renun\xc8\x9bat la locurile lor din Senat \xc8\x99i din Camera Reprezentan\xc8\x9bilor, secesiunea a permis republicanilor s\xc4\x83 adopte legi care fuseser\xc4\x83 blocate de senatorii sudi\xc8\x99ti \xc3\xaenainte de r\xc4\x83zboi, inclusiv Taxa Morill, Legea Morill care d\xc4\x83dea unor institu\xc8\x9bii de \xc3\xaenv\xc4\x83\xc8\x9b\xc4\x83m\xc3\xa2nt p\xc4\x83m\xc3\xa2nt federal, Legea C\xc4\x83minului, legea c\xc4\x83ii ferate transcontinentale, legea na\xc8\x9bional\xc4\x83 a b\xc4\x83ncilor \xc8\x99i Legea Monedei din 1862. Legea Veniturilor din 1861 a introdus impozitul pe venit pentru a finan\xc8\x9ba r\xc4\x83zboiul.\n_START_SECTION_\nConfedera\xc8\x9bia\n_START_PARAGRAPH_\n\xc8\x98apte state din Sudul \xc3\xaendep\xc4\x83rtat s-au separat p\xc3\xa2n\xc4\x83 \xc3\xaen februarie 1861, \xc3\xaencep\xc3\xa2nd cu Carolina de Sud, Mississippi, Florida, Alabama, Georgia, Louisiana \xc8\x99i Texas. Aceste \xc8\x99apte state au format Statele Confederate ale Americii, la 4 februarie 1861, cu Jefferson Davis ca pre\xc8\x99edinte, \xc8\x99i o structur\xc4\x83 guvernamental\xc4\x83 bazat\xc4\x83 pe Constitu\xc8\x9bia SUA. \xc3\x8en urma atacului asupra Fort Sumter, Pre\xc8\x99edintele Lincoln a cerut \xc3\xaenfiin\xc8\x9barea unei armate de voluntari din fiecare stat. \xc3\x8en dou\xc4\x83 luni, alte patru state sclavagiste din Sud \xc8\x99i-au declarat separarea de SUA \xc8\x99i au aderat la Confedera\xc8\x9bie: Virginia, Arkansas, Carolina de Nord \xc8\x99i Tennessee. Districtele din zona de nord-vest a Virginiei s-au separat \xc8\x99i ele de statul Virginia, ader\xc3\xa2nd din nou la Uniune sub forma noului stat Virginia de Vest la 20 iunie 1863. P\xc3\xa2n\xc4\x83 spre sf\xc3\xa2r\xc8\x99itul lui 1861, statele Missouri \xc8\x99i Kentucky erau divizate\xe2\x80\x94fiecare cu c\xc3\xa2te dou\xc4\x83 guverne, unul pro-Sud \xc8\x99i altul pro-Nord.\n_START_SECTION_\nStatele Uniunii\n_START_PARAGRAPH_\nDou\xc4\x83zeci \xc8\x99i trei de state au r\xc4\x83mas loiale Uniunii: California, Connecticut, Delaware, Illinois, Indiana, Iowa, Kansas, Kentucky, Maine, Maryland, Massachusetts, Michigan, Minnesota, Missouri, New Hampshire, New Jersey, New York, Ohio, Oregon, Pennsylvania, Rhode Island, Vermont, \xc8\x99i Wisconsin. Pe parcursul r\xc4\x83zboiului, Nevada \xc8\x99i Virginia de Vest s-au al\xc4\x83turat Uniunii ca state noi. Tennessee \xc8\x99i Louisiana au revenit sub controlul militar al Uniunii \xc3\xaen prima parte a r\xc4\x83zboiului._NEWLINE_Teritoriile Colorado, Dakota, Nebraska, Nevada, New Mexico, Utah, \xc8\x99i Washington au luptat de partea Uniunii. C\xc3\xa2teva triburi de b\xc4\x83\xc8\x99tina\xc8\x99i care practicau sclavagismul au sus\xc8\x9binut Confedera\xc8\x9bia, \xc3\xaen Teritoriul Indian (ast\xc4\x83zi Oklahoma) av\xc3\xa2nd loc un mic r\xc4\x83zboi civil s\xc3\xa2ngeros.\n_START_SECTION_\nStatele de grani\xc8\x9b\xc4\x83\n_START_PARAGRAPH_\nStatele de grani\xc8\x9b\xc4\x83 ale Uniunii au fost Virginia de Vest (stat format prin separarea unei p\xc4\x83r\xc8\x9bi din Virginia), \xc8\x99i patru dintre cele mai nordice state sclavagiste (Maryland, Delaware, Missouri \xc8\x99i Kentucky)._NEWLINE_Maryland avea numero\xc8\x99i oficiali pro-Confedera\xc8\x9bie care au tolerat revoltele antiunioniste din Baltimore \xc8\x99i arderea podurilor. Lincoln a r\xc4\x83spuns declar\xc3\xa2nd lege mar\xc8\x9bial\xc4\x83 \xc8\x99i a chemat \xc3\xaen ajutor armata. Mili\xc8\x9biile care se formaser\xc4\x83 \xc3\xaen Nord s-au gr\xc4\x83bit spre ora\xc8\x99ele Washington \xc8\x99i Baltimore. \xc3\x8enainte ca guvernul Confederat s\xc4\x83 realizeze ce se \xc3\xaent\xc3\xa2mpl\xc4\x83, Lincoln preluase ferm controlul asupra statului Maryland (\xc8\x99i a Districtului Federal Columbia), arest\xc3\xa2nd to\xc8\x9bi membrii guvernului din Maryland \xc8\x99i \xc3\xaenchiz\xc3\xa2ndu-i f\xc4\x83r\xc4\x83 proces._NEWLINE_\xc3\x8en Missouri, un grup de reprezentan\xc8\x9bi ale\xc8\x99i special pentru aceast\xc4\x83 decizie, au votat s\xc4\x83 r\xc4\x83m\xc3\xa2n\xc4\x83 \xc3\xaen cadrul Uniunii. C\xc3\xa2nd guvernatorul pro-Confedera\xc8\x9bie Claiborne Fox Jackson a chemat armata statului, ea a fost atacat\xc4\x83 de for\xc8\x9bele federale sub comanda generalului Nathaniel Lyon. Dup\xc4\x83 Afacerea Camp Jackson, Lyon a urm\xc4\x83rit pe guvernator \xc8\x99i pe restul armatei loiale acestuia spre col\xc8\x9bul sud-vestic al statului. \xc3\x8en vidul de putere rezultat, reprezentan\xc8\x9bii care votaser\xc4\x83 r\xc4\x83m\xc3\xa2nerea \xc3\xaen uniune s-au reorganizat \xc8\x99i au preluat puterea sub forma unui guvern unionist provizoriu al statului Missouri._NEWLINE_Kentucky nu s-a separat; o vreme, s-a declarat stat neutru. C\xc3\xa2nd for\xc8\x9bele confederate au p\xc4\x83truns pe teritoriul statului \xc3\xaen septembrie 1861, s-a renun\xc8\x9bat la neutralitate \xc8\x99i Kentucky \xc8\x99i-a reafirmat statutul de membru al Uniunii, \xc3\xaencerc\xc3\xa2nd s\xc4\x83 p\xc4\x83streze \xc8\x99i sclavia. \xc3\x8en timpul unei scurte invazii a for\xc8\x9belor confederate, simpatizan\xc8\x9bii Confedera\xc8\x9biei au organizat o conven\xc8\x9bie secesionist\xc4\x83, numind un guvernator, \xc8\x99i ob\xc8\x9bin\xc3\xa2nd recunoa\xc8\x99terea din partea Confedera\xc8\x9biei. Guvernul rebel a fugit imediat \xc3\xaen exil \xc8\x99i nu a de\xc8\x9binut niciodat\xc4\x83 controlul asupra statului Kentucky._NEWLINE_Dup\xc4\x83 votul secesionist al Virginiei, sus\xc8\x9bin\xc4\x83torii Uniunii, majoritari \xc3\xaen cincizeci de districte ale zonei de nord-vest a Virginiei au votat, la 24 octombrie 1861 \xc3\xaenfiin\xc8\x9barea noului stat Virginia de Vest. Majoritatea votan\xc8\x9bilor din ceea ce este ast\xc4\x83zi statul Virginia de Vest votaser\xc4\x83 anterior \xc3\xaempotriva secesiunii statului Virginia. Noul stat a fost admis \xc3\xaen cadrul Uniunii la 20 iunie 1863._NEWLINE_Secesiuni unioniste similare cu cea din Virginia au fost \xc3\xaencercate \xc8\x99i \xc3\xaen estul statului Tennessee, dar acestea au fost suprimate de Confedera\xc8\x9bie. Jefferson Davis a arestat peste 3000 de oameni suspec\xc8\x9bi de loialitate fa\xc8\x9b\xc4\x83 de Uniune \xc8\x99i i-a \xc3\xaenchis f\xc4\x83r\xc4\x83 proces.\n_START_SECTION_\n\xc3\x8enceputul r\xc4\x83zboiului\n_START_PARAGRAPH_\nVictoria lui Lincoln \xc3\xaen alegerile preziden\xc8\x9biale din 1860 a declan\xc8\x99at declara\xc8\x9bia de secesiune a Carolinei de Sud. P\xc3\xa2n\xc4\x83 \xc3\xaen februarie 1861, \xc8\x99ase alte state sudice au f\xc4\x83cut declara\xc8\x9bii similare. La 7 februarie, cele \xc8\x99apte state au adoptat o constitu\xc8\x9bie provizorie a Statelor Confederate ale Americii stabilind \xc8\x99i capitala temporar\xc4\x83 a acestei Confedera\xc8\x9bii \xc3\xaen Montgomery, Alabama. O conferin\xc8\x9b\xc4\x83 de pace s-a \xc8\x9binut la Washington \xc3\xaentr-o tentativ\xc4\x83 nereu\xc8\x99it\xc4\x83 de a rezolva criza. Restul de opt state sclavagiste au refuzat ofertele de intrare \xc3\xaen Confedera\xc8\x9bie. For\xc8\x9bele confederate au ocupat majoritatea forturilor din grani\xc8\x9bele lor. Pre\xc8\x99edintele Buchanan a protestat dar nu a dat niciun r\xc4\x83spuns militar, \xc3\xaen afara unei tentative e\xc8\x99uate de aprovizionare a Fort Sumter cu nava Star of the West, asupra c\xc4\x83reia cade\xc8\x9bii de la The Citadel au tras \xc3\xaenainte de a ajunge la fort. Totu\xc8\x99i, guvernatorii statelor Massachusetts, New York, \xc8\x99i Pennsylvania au \xc3\xaenceput s\xc4\x83 cumpere arme \xc8\x99i s\xc4\x83 preg\xc4\x83teasc\xc4\x83 trupe paramilitare._NEWLINE_La 4 martie 1861, Abraham Lincoln a depus jur\xc4\x83m\xc3\xa2ntul ca Pre\xc8\x99edinte. \xc3\x8en discursul de \xc3\xaenvestitur\xc4\x83, el a spus c\xc4\x83 Constitu\xc8\x9bia era o uniune mai perfect\xc4\x83 dec\xc3\xa2t Articolele de Confedera\xc8\x9bie \xc8\x99i Ve\xc8\x99nic\xc4\x83 Unire, c\xc4\x83 era un contract obligatoriu, \xc8\x99i a denun\xc8\x9bat orice secesiune ca \xe2\x80\x9enul\xc4\x83 \xc8\x99i neavenit\xc4\x83\xe2\x80\x9d. El a afirmat c\xc4\x83 nu avea inten\xc8\x9bia de a invada statele din Sud, \xc8\x99i nici pe cea de a interzice sclavia acolo unde ea exista deja, dar c\xc4\x83 va face uz de for\xc8\x9b\xc4\x83 pentru a p\xc4\x83stra proprietatea federal\xc4\x83. Discursul s\xc4\x83u s-a \xc3\xaencheiat cu un apel la restaurarea uniunii._NEWLINE_Sudul a trimis delega\xc8\x9bi la Washington \xc8\x99i s-a oferit s\xc4\x83 pl\xc4\x83teasc\xc4\x83 pentru proprietatea federal\xc4\x83 \xc8\x99i a propus un tratat de pace cu Statele Unite. Lincoln a respins orice negocieri cu agen\xc8\x9bii confedera\xc8\x9bi pe motiv c\xc4\x83 Confedera\xc8\x9bia nu este un guvern legitim, \xc8\x99i c\xc4\x83 orice tratat semnat cu acesta ar echivala cu recunoa\xc8\x99terea sa ca guvern suveran. Totu\xc8\x99i, Secretarul de Stat William Seward a demarat negocieri neautorizate \xc8\x99i indirecte, care nu au avut \xc3\xaens\xc4\x83 niciun succes._NEWLINE_Fort Sumter din Charleston, Carolina de Sud, Fort Monroe, Fort Pickens \xc8\x99i Fort Taylor r\xc4\x83m\xc4\x83seser\xc4\x83 ultimele forturi p\xc4\x83strate de Statele Unite pe teritoriul Confedera\xc8\x9biei, iar Lincoln era hot\xc4\x83r\xc3\xa2t s\xc4\x83 p\xc4\x83streze controlul asupra Fort Sumter. Din ordinele Pre\xc8\x99edintelui Confedera\xc8\x9biei, Jefferson Davis, trupele controlate de guvernul confederat, sub comanda lui P. G. T. Beauregard au bombardat fortul cu artilerie \xc3\xaen ziua de 12 aprilie, for\xc8\x9b\xc3\xa2nd capitularea garnizoanei din\xc4\x83untru. Nordi\xc8\x99tii s-au solidarizat cu apelul lui Lincoln c\xc4\x83tre toate statele de a trimite trupe pentru recapturarea forturilor \xc8\x99i p\xc4\x83strarea Uniunii. Scara rebeliunii fiind \xc3\xaenc\xc4\x83 restr\xc3\xa2ns\xc4\x83, Lincoln a cerut 75.000 de voluntari pentru o perioad\xc4\x83 de 90\xc2\xa0de\xc2\xa0zile. \xc3\x8en lunile precedente, mai mul\xc8\x9bi guvernatori din Nord \xc3\xae\xc8\x99i preg\xc4\x83tiser\xc4\x83 discret armatele statelor lor; a doua zi, for\xc8\x9bele acestea s-au pus \xc3\xaen mi\xc8\x99care._NEWLINE_Patru state de la nord de Confedera\xc8\x9bie (Tennessee, Arkansas, Carolina de Nord, \xc8\x99i Virginia), care respinseser\xc4\x83 repetat p\xc3\xa2n\xc4\x83 atunci propunerile confederate, au refuzat s\xc4\x83 trimit\xc4\x83 for\xc8\x9be \xc3\xaempotriva vecinilor, declar\xc3\xa2nd \xc8\x99i ele secesiunea, \xc8\x99i ader\xc3\xa2nd la Confedera\xc8\x9bie. Pentru a r\xc4\x83spl\xc4\x83ti Virginia, capitala Confedera\xc8\x9biei a fost mutat\xc4\x83 la Richmond. Ora\xc8\x99ul a devenit un simbol al Confedera\xc8\x9biei. Richmond era \xc3\xaentr-o pozi\xc8\x9bie foarte vulnerabil\xc4\x83, la cap\xc4\x83tul unui drum de aprovizionare confederat foarte lung. De\xc8\x99i Richmond era puternic fortificat, proviziile ora\xc8\x99ului aveau s\xc4\x83 fie reduse prin capturarea de c\xc4\x83tre Sherman a ora\xc8\x99ului Atlanta \xc8\x99i blocat aproape complet \xc3\xaen momentul c\xc3\xa2nd Grant a asediat ora\xc8\x99ul Petersburg \xc8\x99i c\xc4\x83ile ferate care aprovizionau capitala Confedera\xc8\x9biei.\n_START_SECTION_\nPlanul Anaconda \xc8\x99i blocada, 1861\n_START_PARAGRAPH_\nWinfield Scott, comandantul armatei Statelor Unite, a g\xc3\xa2ndit Planul Anaconda, un plan de a c\xc3\xa2\xc8\x99tiga r\xc4\x83zboiul cu c\xc3\xa2t mai pu\xc8\x9bin\xc4\x83 v\xc4\x83rsare de s\xc3\xa2nge. Ideea sa era aceea c\xc4\x83 o blocad\xc4\x83 a principalelor porturi ar sl\xc4\x83bi economia Confedera\xc8\x9biei; apoi capturarea R\xc3\xa2ului Mississippi avea s\xc4\x83 \xc3\xaempart\xc4\x83 Sudul \xc3\xaen dou\xc4\x83. Lincoln a adoptat planul, dar a ignorat avertismentele lui Scott privind un atac imediat asupra Richmondului._NEWLINE_\xc3\x8en mai 1861, Lincoln a aplicat blocada tuturor porturilor din Sud, oprind orice transport interna\xc8\x9bional destinat Confedera\xc8\x9biei. Navele \xc8\x99i \xc3\xaenc\xc4\x83rc\xc4\x83turile celor ce \xc3\xaencercau s\xc4\x83 treac\xc4\x83 puteau fi confiscate \xc8\x99i, de cele mai multe ori, nu erau acoperite de asigur\xc4\x83ri. P\xc3\xa2n\xc4\x83 spre sf\xc3\xa2r\xc8\x99itul lui 1861, blocada dusese la \xc3\xaencetarea unei mari p\xc4\x83r\xc8\x9bi din traficul local \xc3\xaentre porturi. Blocada a oprit exporturile de bumbac, ruin\xc3\xa2nd economia sudului. Investitorii britanici au construit nave u\xc8\x99oare \xc8\x99i rapide care transportau arme \xc8\x99i obiecte de lux din Insulele Bermude, Cuba \xc8\x99i Bahamas la schimb cu tutun \xc8\x99i bumbac. C\xc3\xa2nd erau capturate, navele \xc8\x99i \xc3\xaenc\xc4\x83rc\xc4\x83tura erau v\xc3\xa2ndute \xc8\x99i banii erau da\xc8\x9bi marinarilor unioni\xc8\x99ti, dar echipajele britanice erau eliberate. Penuriile de hran\xc4\x83 \xc8\x99i alte bunuri, declan\xc8\x99ate de blocad\xc4\x83, atacurile armatei uniunii \xc8\x99i rechizi\xc8\x9biile recoltelor de c\xc4\x83tre armatele confederate s-au combinat cauz\xc3\xa2nd hiperinfla\xc8\x9bie \xc8\x99i revolte \xc3\xaen Sud._NEWLINE_La 8 martie 1862, Marina Confedera\xc8\x9biei a dat o lupt\xc4\x83 \xc3\xaempotriva Marinei Uniunii c\xc3\xa2nd cuirasatul CSS Virginia a atacat blocada; acesta p\xc4\x83rea de neoprit, dar a doua zi a trebuit s\xc4\x83 lupte cu noua nav\xc4\x83 de r\xc4\x83zboi a uniunii USS Monitor \xc3\xaen B\xc4\x83t\xc4\x83lia de la Hampton Roads. B\xc4\x83t\xc4\x83lia s-a \xc3\xaencheiat nedecis, ceea ce a \xc3\xaensemnat o victorie strategic\xc4\x83 a Uniunii prin aceea c\xc4\x83 blocada s-a p\xc4\x83strat. Confedera\xc8\x9bia a pierdut CSS Virginia, nava fiind scufundat\xc4\x83 pentru a evita capturarea, iar Uniunea a construit mai multe copii ale navei USS Monitor. \xc3\x8en lipsa tehnologiei de construc\xc8\x9bie a navelor de r\xc4\x83zboi eficiente, Confedera\xc8\x9bia a \xc3\xaencercat s\xc4\x83 ob\xc8\x9bin\xc4\x83 nave de r\xc4\x83zboi britanice. Victoria Uniunii \xc3\xaen a doua b\xc4\x83t\xc4\x83lie de la Fort Fisher \xc3\xaen ianuarie 1865 a dus la \xc3\xaenchiderea ultimului port util din Sud.\n_START_SECTION_\nTeatrul estic de opera\xc8\x9biuni, 1861\xe2\x80\x931863\n_START_PARAGRAPH_\nDin cauza rezisten\xc8\x9bei puternice a unor for\xc8\x9be confederate ini\xc8\x9biale la Manassas, Virginia, \xc3\xaen iulie 1861, un mar\xc8\x99 al trupelor unioniste sub comanda generalului-maior Irvin McDowell spre for\xc8\x9bele confederate de acolo a fost blocat \xc3\xaen prima b\xc4\x83t\xc4\x83lie de la Bull Run, \xc3\xaen urma c\xc4\x83reia trupele unioniste au fost for\xc8\x9bate s\xc4\x83 se retrag\xc4\x83 la Washington, D.C., de armata confederat\xc4\x83 condus\xc4\x83 de generalii Joseph E. Johnston \xc8\x99i P. G. T. Beauregard. \xc3\x8en aceast\xc4\x83 b\xc4\x83t\xc4\x83lie, generalul confederat Thomas Jackson a primit porecla de Stonewall (Zid de piatr\xc4\x83) datorit\xc4\x83 rezisten\xc8\x9bei opuse unioni\xc8\x99tilor. Alarma\xc8\x9bi de \xc3\xaenfr\xc3\xa2ngere, \xc8\x99i \xc3\xaentr-o tentativ\xc4\x83 de a preveni secesiunea altor state sclavagiste, Congresul SUA a adoptat Rezolu\xc8\x9bia Crittenden-Johnson la 25 iulie, \xc3\xaen care se spunea c\xc4\x83 r\xc4\x83zboiul este luptat pentru p\xc4\x83strarea Uniunii \xc8\x99i nu pentru desfiin\xc8\x9barea sclaviei._NEWLINE_Generalul-maior George B. McClellan a preluat comanda armatei unioniste a Potomacului la 26 iulie (a fost, pentru scurt timp, comandant al tuturor for\xc8\x9belor armate ale Uniunii, dar acest post a fost ocupat apoi de general-maior Henry W. Halleck), iar r\xc4\x83zboiul a fost reluat cu mai mare intensitate \xc3\xaen 1862. \xc3\x8en urma apelului ferm al Pre\xc8\x99edintelui Lincoln de a \xc3\xaencepe opera\xc8\x9biunile ofensive, McClellan a atacat Virginia \xc3\xaen prim\xc4\x83vara lui 1862 prin peninsula dintre R\xc3\xa2ul York \xc8\x99i R\xc3\xa2ul James, la sud-est de Richmond. De\xc8\x99i armata lui McClellan a ajuns la por\xc8\x9bile Richmondului \xc3\xaen Campania din peninsul\xc4\x83, avansul i-a fost oprit \xc3\xaen B\xc4\x83t\xc4\x83lia de la Seven Pines de Joseph Johnston, \xc8\x99i apoi generalul Robert E. Lee \xc8\x99i subordona\xc8\x9bii s\xc4\x83i James Longstreet \xc8\x99i Stonewall Jackson l-au \xc3\xaenvins pe McClellan \xc3\xaen B\xc4\x83t\xc4\x83liile de \xc8\x99apte zile \xc8\x99i l-au for\xc8\x9bat s\xc4\x83 se retrag\xc4\x83. Campania din Virginia de Nord, \xc3\xaen care a avut loc a doua b\xc4\x83t\xc4\x83lie de la Bull Run, s-a \xc3\xaencheiat cu o alt\xc4\x83 victorie pentru Sud. McClellan rezistat ordinelor generalului Halleck de a trimite \xc3\xaent\xc4\x83riri armatei unioniste a Virginiei a lui John Pope, ceea ce a u\xc8\x99urat misiunea confedera\xc8\x9bilor lui Lee de a \xc3\xaenvinge._NEWLINE_\xc3\x8encuraja\xc8\x9bi de a doua b\xc4\x83t\xc4\x83lie de la Bull Run, Confedera\xc8\x9bii au \xc3\xaentreprins prima invazie a Nordului, cu generalul Lee conduc\xc3\xa2nd a 45.000 de oameni, Armata Virginiei de Nord, peste R\xc3\xa2ul Potomac \xc3\xaen Maryland la 5 septembrie. Lincoln apoi a transferat trupele lui Pope sub comanda lui McClellan. McClellan \xc8\x99i Lee s-au luptat \xc3\xaen b\xc4\x83t\xc4\x83lia de la Antietam l\xc3\xa2ng\xc4\x83 Sharpsburg, Maryland, la 17 septembrie 1862, cea mai s\xc3\xa2ngeroas\xc4\x83 zi din istoria militar\xc4\x83 a Statelor Unite. Armata lui Lee, blocat\xc4\x83 \xc3\xaen cele din urm\xc4\x83, s-a retras \xc3\xaen Virginia \xc3\xaenainte ca McClellan s\xc4\x83 o distrug\xc4\x83. Lupta de la Antietam este considerat\xc4\x83 o victorie a Uniunii, deoarece a blocat invazia lui Lee \xc3\xaen Nord \xc8\x99i a dat ocazia lui Lincoln s\xc4\x83-\xc8\x99i anun\xc8\x9be Proclama\xc8\x9bia de emancipare._NEWLINE_C\xc3\xa2nd prudentul McClellan nu a capitalizat victoria de la Antietam, el a fost \xc3\xaenlocuit de general-maior Ambrose Burnside. Burnside a fost \xc3\xaenvins \xc3\xaen cur\xc3\xa2nd la b\xc4\x83t\xc4\x83lia de la Fredericksburg la 13 decembrie 1862, c\xc3\xa2nd al\xc8\x9bi 12.000 de solda\xc8\x9bi unioni\xc8\x99ti au fost omor\xc3\xa2\xc8\x9bi sau r\xc4\x83ni\xc8\x9bi \xc3\xaen timpul repetatelor \xc8\x99i inutilelor atacuri frontale de la Marye\'s Heights. Dup\xc4\x83 b\xc4\x83t\xc4\x83lie, Burnside a fost \xc8\x99i el \xc3\xaenlocuit cu general-maior Joseph Hooker. Nici Hooker nu s-a dovedit capabil s\xc4\x83 \xc3\xaenving\xc4\x83 armata lui Lee; de\xc8\x99i confedera\xc8\x9bii erau de dou\xc4\x83 ori mai pu\xc8\x9bini, el a fost umilit \xc3\xaen b\xc4\x83t\xc4\x83lia de la Chancellorsville \xc3\xaen mai 1863. El a fost \xc3\xaenlocuit de general-maior George Meade \xc3\xaen timpul celei de-a doua invazii a lui Lee \xc3\xaen Nord, \xc3\xaen iunie. Meade l-a \xc3\xaenvins pe Lee \xc3\xaen b\xc4\x83t\xc4\x83lia de la Gettysburg (1-3 iulie 1863), cea mai s\xc3\xa2ngeroas\xc4\x83 b\xc4\x83t\xc4\x83lie a r\xc4\x83zboiului, considerat\xc4\x83 uneori ca fiind punctul de cotitur\xc4\x83 al r\xc4\x83zboiului. \xc8\x98arja lui Pickett din cadrul acestei b\xc4\x83t\xc4\x83lii, la 3 iulie este punctul maxim de p\xc4\x83trundere a trupelor confederate pe teritoriul Uniunii, reprezent\xc3\xa2nd semnalul sf\xc3\xa2r\xc8\x99itului planurilor lui Lee de a pune presiune pe Washington dinspre Nord, dar \xc8\x99i pentru c\xc4\x83 Vicksburg, Mississippi, fort\xc4\x83rea\xc8\x9ba-cheie care asitura controlul asupra r\xc3\xa2ului Mississippi, a c\xc4\x83zut a doua zi. Armata lui Lee a suferit 28.000 de pierderi (fa\xc8\x9b\xc4\x83 de 23.000 \xc3\xaen tab\xc4\x83ra lui Meade). Totu\xc8\x99i, Lincoln s-a sup\xc4\x83rat pe Meade pentru c\xc4\x83 nu a interceptat retragerea lui Lee, \xc8\x99i dup\xc4\x83 neconcludenta campanie din toamn\xc4\x83 a lui Meade, Lincoln a decis s\xc4\x83 caute pe Teatrul Vestic o nou\xc4\x83 conducere.\n_START_SECTION_\nTeatrul vestic de r\xc4\x83zboi, 1861\xe2\x80\x931863\n_START_PARAGRAPH_\n\xc3\x8en vreme ce for\xc8\x9bele confederate repurtau numeroase victorii pe frontul de est, ele au fost \xc3\xaenvinse de multe ori \xc3\xaen vest. Au fost for\xc8\x9bate s\xc4\x83 plece din Missouri \xc3\xaenc\xc4\x83 de la \xc3\xaenceputul r\xc4\x83zboiului, \xc3\xaen urma b\xc4\x83t\xc4\x83liei de la Pea Ridge. Invazia lui Leonidas Polk a ora\xc8\x99ului Columbus, Kentucky a pus cap\xc4\x83t politicii de neutralitate a statului Kentucky \xc8\x99i a \xc3\xaentors acest stat \xc3\xaempotriva Confedera\xc8\x9biei._NEWLINE_Nashville, Tennessee, a c\xc4\x83zut \xc3\xaen m\xc3\xa2inile Uniunii la \xc3\xaenceputul lui 1862. Mare parte din r\xc3\xa2ul Mississippi era deschis\xc4\x83 \xc3\xaen urma b\xc4\x83t\xc4\x83liei de la Insula num\xc4\x83rul 10 \xc8\x99i cele de la New Madrid, Missouri, \xc8\x99i apoi Memphis, Tennessee. Marina Uniunii a capturat portul New Orleans f\xc4\x83r\xc4\x83 lupte majore \xc3\xaen mai 1862, permi\xc8\x9b\xc3\xa2nd for\xc8\x9belor Uniunii s\xc4\x83 se deplaseze \xc8\x99i pe r\xc3\xa2ul Mississippi. Doar ora\xc8\x99ul fortificat Vicksburg, Mississippi, se mai opunea controlului ne\xc3\xaengr\xc4\x83dit al Uniunii asupra \xc3\xaentregului r\xc3\xa2u._NEWLINE_A doua invazie confederat\xc4\x83 a statului Kentucky, sub comanda generalului Braxton Bragg s-a \xc3\xaencheiat cu o victorie nesemnificativ\xc4\x83 \xc3\xaen fa\xc8\x9ba generalului-maior Don Carlos Buell \xc3\xaen b\xc4\x83t\xc4\x83lia de la Perryville, de\xc8\x99i Bragg a fost obligat s\xc4\x83 \xc3\xae\xc8\x99i \xc3\xaencheie tentativa de a ocupa statul Kentucky \xc8\x99i de a se retrage din cauza lipsei de suport pentru Confedera\xc8\x9bie \xc3\xaen acel stat. Bragg a fost \xc3\xaenvins greu de general-maior William Rosecrans \xc3\xaen b\xc4\x83t\xc4\x83lia de la Stones River \xc3\xaen Tennessee._NEWLINE_Singura victorie clar\xc4\x83 a Confedera\xc8\x9biei \xc3\xaen vest a reprezentat-o b\xc4\x83t\xc4\x83lia de la Chickamauga. Bragg, cu ajutorul trupelor conduse de general-locotenent James Longstreet (din armata lui Lee din est), l-a \xc3\xaenvins pe Rosecrans, \xc3\xaen ciuda ap\xc4\x83r\xc4\x83rii eroice a generalului-maior George Henry Thomas. Rosecrans s-a retras \xc3\xaen Chattanooga, ora\xc8\x99 pe care Bragg l-a asediat apoi._NEWLINE_Principalul strateg \xc8\x99i tactician unionist din vest a fost Ulysses S. Grant, care a repurtat victorii la forturile Henry \xc8\x99i Donelson (prin care Uniunea a preluat controlul asupra r\xc3\xa2urilor Tennessee \xc8\x99i Cumberland); b\xc4\x83t\xc4\x83lia de la Shiloh; \xc8\x99i b\xc4\x83t\xc4\x83lia de la Vicksburg, care a cimentat controlul unionist al r\xc3\xa2ului Mississippi, moment considerat unul din punctele de cotitur\xc4\x83 ale r\xc4\x83zboiului. Grant a venit apoi \xc3\xaen ajutorul lui Rosecrans \xc8\x99i l-a \xc3\xaenvins pe Bragg \xc3\xaen a treia b\xc4\x83t\xc4\x83lie de la Chattanooga, gonind for\xc8\x9bele confederate din Tennessee \xc8\x99i deschiz\xc3\xa2nd o cale c\xc4\x83tre Atlanta \xc8\x99i c\xc4\x83tre inima Confedera\xc8\x9biei.\n_START_SECTION_\nTeatrul trans-Mississippi, 1861\xe2\x80\x931865\n_START_PARAGRAPH_\nActivit\xc4\x83\xc8\x9bile de gheril\xc4\x83 au transformat mare parte din statul Missouri \xc3\xaentr-un c\xc3\xa2mp de lupt\xc4\x83. Missouri este pe locul trei \xc3\xaen clasamentul num\xc4\x83rului de b\xc4\x83t\xc4\x83lii duse pe teritoriul statelor. Celelalte state din vest, de\xc8\x99i izolate geografic de luptele din est, au fost scena multor ac\xc8\x9biuni militare pe scar\xc4\x83 restr\xc3\xa2ns\xc4\x83. B\xc4\x83t\xc4\x83liile din regiune au servit la p\xc4\x83strarea statului Missouri, \xc8\x99i a teritoriilor Indian, New Mexico \xc8\x99i Arizona sub controlul Uniunii. Incursiunile confederate \xc3\xaen teritoriile Arizona \xc8\x99i New Mexico au fost respinse \xc3\xaen 1862 \xc8\x99i o campanie unionist\xc4\x83 pentru controlul Teritoriului Indian s-a terminat cu succes \xc3\xaen 1863. Spre sf\xc3\xa2r\xc8\x99itul r\xc4\x83zboiului, Campania Red River a Uniunii a e\xc8\x99uat, l\xc4\x83s\xc3\xa2nd statul Texas sub controlul Confedera\xc8\x9biei pe toat\xc4\x83 durata r\xc4\x83zboiului, dar izolat de restul Confedera\xc8\x9biei \xc3\xaen urma captur\xc4\x83rii Vicksburgului \xc3\xaen 1863, prin care Uniunea a preluat controlul \xc3\xaentregului r\xc3\xa2u Mississippi.\n_START_SECTION_\nSf\xc3\xa2r\xc8\x99itul r\xc4\x83zboiului, 1864\xe2\x80\x931865\n_START_PARAGRAPH_\nLa \xc3\xaenceputul lui 1864, Lincoln l-a numit pe Grant comandant al tuturor armatelor Uniunii. Grant \xc8\x99i-a stabilit cartierul general \xc3\xaempreun\xc4\x83 cu Armata Potomacului, \xc8\x99i l-a pus pe general-maior William Tecumseh Sherman la comanda armatelor din vest. Grant \xc3\xaen\xc8\x9belegea conceptul de r\xc4\x83zboi total \xc8\x99i credea, ca \xc8\x99i Lincoln \xc8\x99i Sherman, c\xc4\x83 doar \xc3\xaenfr\xc3\xa2ngerea total\xc4\x83 a for\xc8\x9belor confederate \xc8\x99i preluarea controlului \xc3\xaentregii lor baze economice ar aduce adev\xc4\x83ratul sf\xc3\xa2r\xc8\x99it al r\xc4\x83zboiului. Aceasta \xc3\xaensemna r\xc4\x83zboi total nu \xc3\xaen termenii de ucidere a civililor, ci \xc3\xaen sensul distrugerii caselor, fermelor \xc8\x99i c\xc4\x83ilor ferate. Grant a g\xc3\xa2ndit o strategie coordonat\xc4\x83 prin care avea s\xc4\x83 loveasc\xc4\x83 \xc3\xaentreaga Confedera\xc8\x9bie din mai multe direc\xc8\x9bii: generalii George Meade \xc8\x99i Benjamin Butler au primit ordinul de a \xc3\xael ataca pe Lee l\xc3\xa2ng\xc4\x83 Richmond; generalul Franz Sigel (\xc8\x99i apoi Philip Sheridan) urma s\xc4\x83 atace valea Shenandoah; generalul Sherman urma s\xc4\x83 ocupe Atlanta \xc8\x99i s\xc4\x83 avanseze p\xc3\xa2n\xc4\x83 la Atlantic; generalii George Crook \xc8\x99i William W. Averell urmau s\xc4\x83 opereze \xc3\xaempotriva liniilor de aprovizionare din Virginia de Vest; \xc8\x99i general-maior Nathaniel P. Banks avea s\xc4\x83 ocupe ora\xc8\x99ul Mobile, Alabama._NEWLINE_For\xc8\x9bele unioniste din est au \xc3\xaencercat s\xc4\x83 \xc3\xael ocoleasc\xc4\x83 pe Lee \xc8\x99i au dus c\xc3\xa2teva b\xc4\x83t\xc4\x83lii \xc3\xaen aceast\xc4\x83 faz\xc4\x83 a campaniei din est. B\xc4\x83t\xc4\x83liile de uzur\xc4\x83 ale lui Grant de la Wilderness, Spotsylvania, \xc8\x99i Cold Harbor au avut ca rezultat pierderi mari \xc3\xaen r\xc3\xa2ndurile unioni\xc8\x99tilor, dar i-au for\xc8\x9bat pe confedera\xc8\x9bii lui Lee s\xc4\x83 se retrag\xc4\x83 din ce \xc3\xaen ce mai mult. O tentativ\xc4\x83 de a lui Butler a-l dep\xc4\x83\xc8\x99i pe Lee pe flancuri a e\xc8\x99uat. Grant, \xc3\xaen ciuda pierderilor uria\xc8\x99e (peste 65.000 de mor\xc8\x9bi \xc3\xaen \xc8\x99apte s\xc4\x83pt\xc4\x83m\xc3\xa2ni), a continuat s\xc4\x83 for\xc8\x9beze armata lui Lee a Virginiei de Nord \xc3\xaenapoi \xc3\xaenspre Richmond. El a blocat armata confederat\xc4\x83 \xc3\xaen asediul Petersburgului, care a durat nou\xc4\x83 luni._NEWLINE_Grant a g\xc4\x83sit \xc3\xaen cele din urm\xc4\x83 un comandant, generalul Philip Sheridan, suficient de agresiv \xc3\xaenc\xc3\xa2t s\xc4\x83 izb\xc3\xa2ndeasc\xc4\x83 \xc3\xaen Campaniile din vale din 1864. Sheridan l-a \xc3\xaenvins pe generalul Jubal A. Early \xc3\xaentr-o serie de b\xc4\x83t\xc4\x83lii, inclusiv o \xc3\xaenfr\xc3\xa2ngere decisiv\xc4\x83 \xc3\xaen b\xc4\x83t\xc4\x83lia de la Cedar Creek. Sheridan a distrus apoi baza agricol\xc4\x83 a v\xc4\x83ii Shenandoah, o strategie similar\xc4\x83 cu tactica folosit\xc4\x83 apoi de Sherman \xc3\xaen Georgia._NEWLINE_\xc3\x8entre timp, Sherman a avansat dinspre Chattanooga spre Atlanta, \xc3\xaenving\xc3\xa2nd pe generalii confedera\xc8\x9bi Joseph E. Johnston \xc8\x99i John Bell Hood pe drum. C\xc4\x83derea Atlantei, la 2 septembrie 1864, a fost un factor semnificativ \xc3\xaen realegerea lui Lincoln ca pre\xc8\x99edinte. Hood a plecat din zona Atlanta pentru a amenin\xc8\x9ba liniile de aprovizionare ale lui Sherman \xc8\x99i a invada statul Tennessee \xc3\xaen Campania Franklin-Nashville. Generalul unionist John M. Schofield l-a \xc3\xaenvins pe Hood \xc3\xaen b\xc4\x83t\xc4\x83lia de la Franklin, iar George H. Thomas i-a cauzat o \xc3\xaenfr\xc3\xa2ngere grea lui Hood \xc3\xaen b\xc4\x83t\xc4\x83lia de la Nashville, distrug\xc3\xa2nd practic armata lui Hood._NEWLINE_Plec\xc3\xa2nd din Atlanta, baza sa de provizii, armata lui Sherman a mers spre o destina\xc8\x9bie necunoscut\xc4\x83, distrug\xc3\xa2nd \xc3\xaen drum 20% din fermele din Georgia \xc3\xaen mar\xc8\x99ul s\xc4\x83u spre mare. El a ajuns pe coasta Atlanticului \xc3\xaen Savannah, Georgia \xc3\xaen decembrie 1864. Armata lui Sherman a fost urmat\xc4\x83 de mii de sclavi elibera\xc8\x9bi; \xc3\xaen cadrul mar\xc8\x99ului nu s-au dus b\xc4\x83t\xc4\x83lii majore. Sherman s-a \xc3\xaendreptat apoi spre nord, prin Carolina de Sud \xc8\x99i Carolina de Nord, apropiindu-se de liniile confederate din Virginia dinspre sud, cresc\xc3\xa2nd presiunea asupra armatei lui Lee._NEWLINE_Armata lui Lee, sl\xc4\x83bit\xc4\x83 de dezert\xc4\x83ri \xc8\x99i mor\xc8\x9bi, era acum mult mai mic\xc4\x83 dec\xc3\xa2t a lui Grant. For\xc8\x9bele unioniste au ob\xc8\x9binut o victorie decisiv\xc4\x83 \xc3\xaen b\xc4\x83t\xc4\x83lia de la Five Forks la 1 aprilie, for\xc8\x9b\xc3\xa2ndu-l pe Lee s\xc4\x83 evacueze Petersburg \xc8\x99i Richmond. Capitala Confedera\xc8\x9biei a c\xc4\x83zut \xc3\xaen m\xc3\xa2inile Corpului de Armat\xc4\x83 XXV, compus din solda\xc8\x9bi negri. Restul unit\xc4\x83\xc8\x9bilor confederate s-a retras spre vest \xc8\x99i, dup\xc4\x83 o \xc3\xaenfr\xc3\xa2ngere la Sayler\'s Creek, lui Robert E. Lee i-a devenit clar c\xc4\x83 a continua lupta cu Statele Unite este imposibil din punct de vedere tactic \xc8\x99i logistic._NEWLINE_Lee s-a predat \xc3\xaempreun\xc4\x83 cu Armata Virginiei de Nord la 9 aprilie 1865, la Tribunalul Appomattox. \xc3\x8entr-un gest neobi\xc8\x99nuit, \xc8\x99i ca semn de respect \xc8\x99i de anticipare a revenirii Confedera\xc8\x9biei \xc3\xaenapoi \xc3\xaen cadrul Uniunii \xc3\xaen demnitate \xc8\x99i pace, Grant l-a l\xc4\x83sat pe Lee s\xc4\x83-\xc8\x99i p\xc4\x83streze sabia de ofi\xc8\x9ber \xc8\x99i calul, pe nume Traveller. La 14 aprilie 1865, Lincoln a fost \xc3\xaempu\xc8\x99cat. Andrew Johnson a devenit Pre\xc8\x99edinte, dup\xc4\x83 ce Lincoln a murit a doua zi. Johnston s-a predat cu trupele sale lui Sherman la 26 aprilie 1865, \xc3\xaen Durham, Carolina de Nord. La 23 iunie 1865, la Fort Towson \xc3\xaen regiunea na\xc8\x9biunilor Choctaw din Teritoriul Oklahoma, Stand Watie a semnat un acord de \xc3\xaencetare a focului cu reprezentan\xc8\x9bii Uniunii, devenind ultimul general confederat care s-a predat. Ultimele for\xc8\x9be navale confederate care au capitulat au fost CSS \'\'Shenandoah\'\' la 6 noiembrie 1865, \xc3\xaen Liverpool, Anglia.\n_START_SECTION_\nSclavia \xc3\xaen timpul r\xc4\x83zboiului\n_START_PARAGRAPH_\nLa \xc3\xaenceputul r\xc4\x83zboiului, unii comandan\xc8\x9bi unioni\xc8\x99ti credeau c\xc4\x83 datoria lor este s\xc4\x83 returneze sclavii evada\xc8\x9bi st\xc4\x83p\xc3\xa2nilor lor. P\xc3\xa2n\xc4\x83 \xc3\xaen 1862, c\xc3\xa2nd a devenit clar c\xc4\x83 r\xc4\x83zboiul avea s\xc4\x83 fie unul de durat\xc4\x83, chestiunea trat\xc4\x83rii sclaviei a devenit mai general\xc4\x83. Economia Sudului \xc8\x99i efortul militar sudist depindeau de munca sclavilor. A \xc3\xaenceput s\xc4\x83 devin\xc4\x83 nerezonabil s\xc4\x83 se protejeze sclavia \xc8\x99i \xc3\xaen acela\xc8\x99i timp s\xc4\x83 se \xc3\xaencerce blocarea comer\xc8\x9bului Confedera\xc8\x9biei \xc8\x99i distrugerea produc\xc8\x9biei. Dup\xc4\x83 cum a spus un congresman, sclavii \xe2\x80\x9e...nu pot fi neutri. Ca lucr\xc4\x83tori, dac\xc4\x83 nu ca solda\xc8\x9bi, ei vor fi fie alia\xc8\x9bii rebelilor, fie ai Uniunii.\xe2\x80\x9d Acela\xc8\x99i congresman\xe2\x80\x94\xc8\x99i al\xc8\x9bi colegi republicani radicali ai s\xc4\x83i\xe2\x80\x94l-au presat pe Lincoln s\xc4\x83 emancipeze rapid sclavii, \xc3\xaen timp ce republicanii modera\xc8\x9bi au ajuns s\xc4\x83 accepte emanciparea \xc8\x99i colonizarea treptat\xc4\x83, cu desp\xc4\x83gubire. Copperheads, statele de grani\xc8\x9b\xc4\x83 \xc8\x99i democra\xc8\x9bii unioni\xc8\x99ti se opuneau emancip\xc4\x83rii, de\xc8\x99i statele de grani\xc8\x9b\xc4\x83 \xc8\x99i democra\xc8\x9bii au ajuns s\xc4\x83 o accepte \xc3\xaen cele din urm\xc4\x83 ca parte din r\xc4\x83zboiul total necesar pentru salvarea Uniunii._NEWLINE_\xc3\x8en 1861, Lincoln \xc8\x99i-a exprimat temerile c\xc4\x83 tentativele premature de emancipare ar putea \xc3\xaensemna pierderea statelor de grani\xc8\x9b\xc4\x83 \xc8\x99i c\xc4\x83 \xe2\x80\x9ea pierde Kentucky este aproape acela\xc8\x99i lucru cu a pierde totul\xe2\x80\x9d. La \xc3\xaenceput, Lincoln a fr\xc3\xa2nat tentativele de emancipare ale secretarului de r\xc4\x83zboi Simon Cameron \xc8\x99i ale generalilor John C. Fremont (\xc3\xaen Missouri) \xc8\x99i David Hunter (\xc3\xaen Carolina de Sud, Georgia \xc8\x99i Florida) pentru a-\xc8\x99i asigura loialitatea statelor de grani\xc8\x9b\xc4\x83 \xc8\x99i a democra\xc8\x9bilor unioni\xc8\x99ti._NEWLINE_Lincoln a avertizat statele de grani\xc8\x9b\xc4\x83 c\xc4\x83 o emancipare mai radical\xc4\x83 avea s\xc4\x83 aib\xc4\x83 loc \xc3\xaen condi\xc8\x9biile \xc3\xaen care planul s\xc4\x83u de emancipare gradat\xc4\x83 \xc8\x99i cu desp\xc4\x83gubire \xc8\x99i colonizare voluntar\xc4\x83 ar fi fost respins. Doar Districtul Columbia a acceptat planul treptat al lui Lincoln, iar acesta a men\xc8\x9bionat proclama\xc8\x9bia de emancipare membrilor cabinetului s\xc4\x83u la 21 iulie 1862. Secretarul de stat William H. Seward i-a spus lui Lincoln s\xc4\x83 a\xc8\x99tepte o victorie \xc3\xaenainte de a face public\xc4\x83 proclama\xc8\x9bia, c\xc4\x83ci altfel acesta ar putea p\xc4\x83rea \xe2\x80\x9eultimul nostru \xc8\x9bip\xc4\x83t \xc3\xaen retragere\xe2\x80\x9d. Aceast\xc4\x83 ocazie s-a ivit \xc3\xaen septembrie 1862, dup\xc4\x83 b\xc4\x83t\xc4\x83lia de la Antietam, \xc8\x99i conferin\xc8\x9ba guvernatorilor de r\xc4\x83zboi a ad\xc4\x83ugat suport pentru proclama\xc8\x9bie. Lincoln publicase deja o scrisoare \xc3\xaen care \xc3\xaencuraja mai ales statele de grani\xc8\x9b\xc4\x83 s\xc4\x83 accepte emanciparea ca necesar\xc4\x83 pentru salvarea Uniunii. Lincoln a spus mai t\xc3\xa2rziu c\xc4\x83 sclavia a fost \xe2\x80\x9e\xc3\xaentruc\xc3\xa2tva cauza r\xc4\x83zboiului\xe2\x80\x9d. Lincoln a publicat proclama\xc8\x9bia de emancipare preliminar\xc4\x83 la 22 septembrie 1862, \xc8\x99i pe cea final\xc4\x83 la 1 ianuarie 1863. \xc3\x8en scrisoarea c\xc4\x83tre Hodges, Lincoln \xc8\x99i-a exprimat credin\xc8\x9ba c\xc4\x83 \xe2\x80\x9edac\xc4\x83 sclavia nu este ceva gre\xc8\x99it, atunci nimic nu este gre\xc8\x99it ... \xc8\x99i totu\xc8\x99i eu nu am \xc3\xaen\xc8\x9beles niciodat\xc4\x83 c\xc4\x83 Pre\xc8\x99edin\xc8\x9bia mi-a conferit mie un drept nerestric\xc8\x9bionat de a ac\xc8\x9biona oficial pe baza acestei judec\xc4\x83\xc8\x9bi \xc8\x99i a acestor sentimente ... eu nu sus\xc8\x9bin c\xc4\x83 am controlat evenimentele, ci m\xc4\x83rturisesc f\xc4\x83\xc8\x9bi\xc8\x99 c\xc4\x83 evenimentele m-au controlat pe mine.\xe2\x80\x9d_NEWLINE_\xc3\x8entruc\xc3\xa2t proclama\xc8\x9bia de emancipare se baza pe puterile Pre\xc8\x99edintelui \xc3\xaen caz de r\xc4\x83zboi, ea se referea doar la teritoriile de\xc8\x9binute la acea vreme de Confedera\xc8\x9bie. Totu\xc8\x99i, proclama\xc8\x9bia a devenit un simbol al angajamentului cresc\xc3\xa2nd al Uniunii de a ad\xc4\x83uga emanciparea la defini\xc8\x9bia american\xc4\x83 a libert\xc4\x83\xc8\x9bii. Lincoln a jucat \xc8\x99i un rol principal \xc3\xaen convingerea Congresului s\xc4\x83 voteze \xc3\xaen favoarea Amendamentului 13, care a f\xc4\x83cut emanciparea universal\xc4\x83 \xc8\x99i permanent\xc4\x83._NEWLINE_Sclavii negri nu au a\xc8\x99teptat ac\xc8\x9biunile lui Lincoln pentru a evada \xc8\x99i a c\xc4\x83uta libertatea \xc3\xaen spatele liniilor nordiste. \xc3\x8enc\xc4\x83 din primii ani ai r\xc4\x83zboiului, sute de mii de negri au fugit \xc3\xaen Nord, mai ales \xc3\xaen regiunile neocupate, ca Norfolk \xc8\x99i regiunea Hampton Roads \xc3\xaen 1862, Tennessee dup\xc4\x83 1862, linia mar\xc8\x99ului lui Sherman, etc. At\xc3\xa2\xc8\x9bia negri au fugit \xc3\xaen spatele liniilor unioniste \xc3\xaenc\xc3\xa2t comandan\xc8\x9bii au \xc3\xaenfiin\xc8\x9bat tabere \xc8\x99i \xc8\x99coli pentru ace\xc8\x99tia, unde at\xc3\xa2t adul\xc8\x9bii c\xc3\xa2t \xc8\x99i copiii puteau \xc3\xaenv\xc4\x83\xc8\x9ba s\xc4\x83 scrie \xc8\x99i s\xc4\x83 citeasc\xc4\x83. The American Missionary Association s-a implicat \xc3\xaen efortul de r\xc4\x83zboi trimi\xc8\x9b\xc3\xa2nd profesori \xc3\xaen astfel de tabere, de exemplu \xc3\xaenfiin\xc8\x9b\xc3\xa2nd \xc8\x99coli \xc3\xaen Norfolk \xc8\x99i pe planta\xc8\x9biile din apropiere. \xc3\x8en plus, aproape 200.000 de afroamericani au luptat \xc3\xaen armata \xc8\x99i \xc3\xaen marina Uniunii. Majoritatea lor erau sclavi evada\xc8\x9bi._NEWLINE_Confedera\xc8\x9bia transforma solda\xc8\x9bii unioni\xc8\x99ti negri captura\xc8\x9bi \xc3\xaen sclavi, \xc8\x99i solda\xc8\x9bii negri au fost \xc3\xaempu\xc8\x99ca\xc8\x9bi c\xc3\xa2nd \xc3\xaencercau s\xc4\x83 se predea \xc3\xaen masacrul de la Fort Pillow. Aceasta a condus la pr\xc4\x83bu\xc8\x99irea programului de schimb de prizonieri, \xc8\x99i cre\xc8\x99terea taberelor de prizonieri, ca cea de la \xc3\xaenchisoarea Andersonville din Georgia unde au murit de foame \xc8\x99i de boli 13.000 de prizonieri de r\xc4\x83zboi unioni\xc8\x99ti._NEWLINE_\xc3\x8en pofida lipsei de resurse umane a Sudului, p\xc3\xa2n\xc4\x83 \xc3\xaen 1865, majoritatea liderilor sudi\xc8\x99ti s-au opus \xc3\xaencorpor\xc4\x83rii sclavilor \xc3\xaen armat\xc4\x83. Ace\xc8\x99tia au fost folosi\xc8\x9bi la munci de suport ale efortului de r\xc4\x83zboi. Howell Cobb a spus: \xe2\x80\x9edac\xc4\x83 sclavii pot fi buni solda\xc8\x9bi, atunci toat\xc4\x83 teoria noastr\xc4\x83 privind sclavia este gre\xc8\x99it\xc4\x83\xe2\x80\x9d. Generalii confedera\xc8\x9bi Patrick Cleburne \xc8\x99i Robert E. Lee au fost de acord cu \xc3\xaencorporarea negrilor spre sf\xc3\xa2r\xc8\x99itul r\xc4\x83zboiului, \xc8\x99i Jefferson Davis a fost \xc3\xaen cele din urm\xc4\x83 convins s\xc4\x83 sus\xc8\x9bin\xc4\x83 planurile de \xc3\xaenarmare a sclavilor pentru a evita \xc3\xaenfr\xc3\xa2ngerea. Confedera\xc8\x9bia a capitulat \xc3\xaens\xc4\x83 la Appomattox \xc3\xaenainte ca acest plan s\xc4\x83 fie implementat._NEWLINE_Proclama\xc8\x9bia de emancipare a redus mult speran\xc8\x9bele Confedera\xc8\x9biei de a primi vreun ajutor din partea Regatului Unit sau a Fran\xc8\x9bei. Abordarea moderat\xc4\x83 a lui Lincoln a reu\xc8\x99it s\xc4\x83 p\xc4\x83streze de aceea\xc8\x99i parte a baricadei statelor de grani\xc8\x9b\xc4\x83, democra\xc8\x9bii unioni\xc8\x99ti \xc8\x99i sclavii emancipa\xc8\x9bi. Statele unioniste de grani\xc8\x9b\xc4\x83 (Kentucky, Missouri, Maryland, Delaware \xc8\x99i Virginia de Vest) nu au intrat sub inciden\xc8\x9ba proclama\xc8\x9biei de emancipare. Toate au abolit sclavia singure, \xc3\xaen afar\xc4\x83 de Kentucky \xc8\x99i Delaware. Marea majoritate a celor 4\xc2\xa0milioane de sclavi au fost elibera\xc8\x9bi prin proclama\xc8\x9bia de emancipare, pe m\xc4\x83sur\xc4\x83 ce armatele unioniste avansau spre sud. Amendamentul al 13-lea, ratificat la 6 decembrie 1865, a eliberat \xc8\x99i restul de sclavi din Kentucky, Delaware, \xc8\x99i New Jersey, care num\xc4\x83rau 225.000 de oameni \xc3\xaen Kentucky, 1.800 \xc3\xaen Delaware, \xc8\x99i 18 \xc3\xaen New Jersey la nivelul anului 1860.\n_START_SECTION_\nPericolul interven\xc8\x9biei interna\xc8\x9bionale\n_START_PARAGRAPH_\nIntrarea \xc3\xaen r\xc4\x83zboi a Regatului Unit sau a Fran\xc8\x9bei de partea Confedera\xc8\x9biei ar fi m\xc4\x83rit \xc8\x99ansele Sudului de a-\xc8\x99i dob\xc3\xa2ndi independen\xc8\x9ba fa\xc8\x9b\xc4\x83 de SUA. Uniunea \xc3\xaens\xc4\x83, sub conducerea lui Lincoln \xc8\x99i a Secretarului de Stat William Henry Seward au depus eforturi pentru a evita aceasta, \xc8\x99i a amenin\xc8\x9bat cu r\xc4\x83zboiul orice \xc8\x9bar\xc4\x83 ar fi recunoscut oficial existen\xc8\x9ba Statelor Confederate ale Americii (nicio \xc8\x9bar\xc4\x83 nu a recunoscut-o). \xc3\x8en 1861, sudi\xc8\x99tii au pus embargo pe exporturile de bumbac, sper\xc3\xa2nd s\xc4\x83 \xc3\xaemping\xc4\x83 Europa \xc3\xaentr-o criz\xc4\x83 economic\xc4\x83 ce ar fi for\xc8\x9bat Regatul Unit s\xc4\x83 intre \xc3\xaen r\xc4\x83zboi pentru bumbac. Aceast\xc4\x83 tactic\xc4\x83 s-a dovedit falimentar\xc4\x83, deoarece Europa avea un surplus de bumbac, iar recoltele europene slabe de cereale din 1860\xe2\x80\x931862 au m\xc4\x83rit importan\xc8\x9ba exporturilor de cereale ale Nordului. S-a spus c\xc4\x83 \xe2\x80\x9eRegele Porumb a fost mai puternic dec\xc3\xa2t Regele Bumbac\xe2\x80\x9d, cerealele americane cresc\xc3\xa2nd de la un sfert din importul britanic la aproape jum\xc4\x83tate._NEWLINE_C\xc3\xa2nd Regatul Unit s-a confruntat cu o penurie de bumbac, aceasta a fost temporar\xc4\x83, \xc8\x99i bumbacul american a fost \xc3\xaenlocuit prin cre\xc8\x99terea culturilor de bumbac \xc3\xaen Egipt \xc8\x99i \xc3\xaen India. \xc3\x8entre timp, r\xc4\x83zboiul a creat o pia\xc8\x9b\xc4\x83 a for\xc8\x9bei de munc\xc4\x83 \xc3\xaen industriile de armament \xc8\x99i metalurgie \xc8\x99i o pia\xc8\x9b\xc4\x83 pentru navele britanice pentru transportul armamentului._NEWLINE_Charles Francis Adams s-a dovedit a fi un priceput ambasador al Uniunii \xc3\xaen Regatul Unit, britanicii nedorind s\xc4\x83 pun\xc4\x83 probleme blocadei unioniste. Confedera\xc8\x9bia a cump\xc4\x83rat c\xc3\xa2teva nave de r\xc4\x83zboi de la \xc8\x99antierele navale comerciale britanice. Cea mai celebr\xc4\x83, CSS \'\'Alabama\'\', a cauzat daune considerabile \xc8\x99i a condus la dispute dup\xc4\x83 r\xc4\x83zboi. Totu\xc8\x99i, opozi\xc8\x9bia opiniei publice fa\xc8\x9b\xc4\x83 de sclavie a transformat Confedera\xc8\x9bia \xc3\xaentr-un partener politic spinos pentru politicienii europeni, mai ales pentru cei britanici. A existat un pericol de r\xc4\x83zboi \xc3\xaentre SUA \xc8\x99i Regatul Unit spre sf\xc3\xa2r\xc8\x99itul lui 1861 din cauza Afacerii Trent, care a implicat abordajul unui vapor po\xc8\x99tal britanic de c\xc4\x83tre Uniune, pentru a aresta doi diploma\xc8\x9bi confedera\xc8\x9bi. Totu\xc8\x99i, Londra \xc8\x99i Washingtonul au reu\xc8\x99it s\xc4\x83 rezolve problema dup\xc4\x83 eliberarea celor doi de c\xc4\x83tre Lincoln._NEWLINE_\xc3\x8en 1862, britanicii au luat \xc3\xaen calcul posibilitatea medierii\xe2\x80\x94de\xc8\x99i simpla ofert\xc4\x83 ar fi crescut pericolul de r\xc4\x83zboi cu SUA. Se spune c\xc4\x83 Primul Ministru Lord Palmerston ar fi citit Coliba unchiului Tom de trei ori \xc3\xaenainte de a lua o decizie \xc3\xaen aceast\xc4\x83 privin\xc8\x9b\xc4\x83. Victoria Uniunii \xc3\xaen b\xc4\x83t\xc4\x83lia de la Antietam a cauzat \xc3\xaent\xc3\xa2rzierea unei decizii. Proclama\xc8\x9bia de emancipare a crescut riscurile politice ale sus\xc8\x9binerii Confedera\xc8\x9biei. \xc3\x8en ciuda simpatiei fa\xc8\x9b\xc4\x83 de Confedera\xc8\x9bie, ocuparea Mexicului de c\xc4\x83tre Fran\xc8\x9ba a oprit-o pe aceasta din urm\xc4\x83 s\xc4\x83 intre \xc3\xaen r\xc4\x83zboi cu Uniunea. Ofertele Confedera\xc8\x9biei de a aboli sclavia \xc3\xaen schimbul recunoa\xc8\x99terii diplomatice, oferte emise spre sf\xc3\xa2r\xc8\x99itul r\xc4\x83zboiului, nu au fost luate \xc3\xaen serios nici de Londra, nici de Paris.\n_START_SECTION_\nReconstruc\xc8\x9bia\n_START_PARAGRAPH_\nLiderii nordi\xc8\x99ti au fost de acord c\xc4\x83 victoria final\xc4\x83 reprezint\xc4\x83 mai mult dec\xc3\xa2t doar \xc3\xaencetarea luptelor. Ea trebuia s\xc4\x83 cuprind\xc4\x83 cele dou\xc4\x83 scopuri ale r\xc4\x83zboiului: secesiunea trebuia repudiat\xc4\x83 total, \xc8\x99i toate formele de sclavie trebuia s\xc4\x83 fie eliminate. Ei nu au c\xc4\x83zut de acord asupra criteriilor pentru aceste scopuri, asupra gradului de control federal ce avea s\xc4\x83 fie impus Sudului, \xc8\x99i asupra procesului prin care statele din Sud aveau s\xc4\x83 fie reintegrate \xc3\xaen Uniune._NEWLINE_Reconstruc\xc8\x9bia, care a \xc3\xaenceput \xc3\xaenc\xc4\x83 din timpul r\xc4\x83zboiului \xc8\x99i s-a terminat \xc3\xaen 1877, a implicat o serie complex\xc4\x83 \xc8\x99i \xc3\xaen rapid\xc4\x83 schimbare de politici la nivel federal \xc8\x99i de stat. Rezultatul pe termen lung a venit sub forma a trei amendamente ale Constitu\xc8\x9biei, denumite amendamentele r\xc4\x83zboiului civil: Amendamentul al 13-lea, care a abolit sclavia; Amendamentul al 14-lea, care a extins protec\xc8\x9biile legale federale \xc3\xaen mod egal asupra tuturor cet\xc4\x83\xc8\x9benilor indiferent de ras\xc4\x83; \xc8\x99i Amendamentul al 15-lea, care a abolit restric\xc8\x9biile rasiale asupra dreptului de vot._NEWLINE_Reconstruc\xc8\x9bia a luat sf\xc3\xa2r\xc8\x99it \xc3\xaen state diferite la momente diferite, ultimele trei \xc3\xaencheindu-\xc8\x99i perioada de Reconstruc\xc8\x9bie prin Compromisul din 1877.\n_START_SECTION_\nConsecin\xc8\x9be\n_START_PARAGRAPH_\nSclavia a luat sf\xc3\xa2r\xc8\x99it \xc3\xaen SUA \xc3\xaen prim\xc4\x83vara lui 1865 c\xc3\xa2nd armatele confederate au capitulat. To\xc8\x9bi sclavii din Confedera\xc8\x9bie au fost elibera\xc8\x9bi prin Proclama\xc8\x9bia de emancipare, care stipula c\xc4\x83 to\xc8\x9bi sclavii din zonele confederate erau declara\xc8\x9bi liberi. Sclavii din statele de grani\xc8\x9b\xc4\x83 \xc8\x99i din regiunile Sudului controlate de Uniune au fost elibera\xc8\x9bi prin ac\xc8\x9biunea statelor sau prin Amendamentul al 13-lea la Constitu\xc8\x9bia SUA (la 6 decembrie 1865). Restaurarea total\xc4\x83 a Uniunii a fost urmarea eforturilor unei perioade controversate, denumit\xc4\x83 Reconstruc\xc8\x9bia. R\xc4\x83zboiul s-a soldat cu aproximativ 1.030.000 de mor\xc8\x9bi (3% din popula\xc8\x9bie), inclusiv 620.000 de solda\xc8\x9bi omor\xc3\xa2\xc8\x9bi de boli. R\xc4\x83zboiul civil a produs mai mul\xc8\x9bi mor\xc8\x9bi dec\xc3\xa2t toate celelalte r\xc4\x83zboaie ale Statelor Unite la un loc. Cauzele r\xc4\x83zboiului, motivele rezultatului s\xc4\x83u, \xc8\x99i chiar numele conflictului sunt \xc3\xaenc\xc4\x83 subiect de controvers\xc4\x83 \xc3\xaentre istorici. Aproximativ 4\xc2\xa0milioane de sclavi negri au fost elibera\xc8\x9bi \xc3\xaen perioada 1861-1865. Pe baza rezultatelor recens\xc4\x83m\xc3\xa2ntului din 1860, 8% din to\xc8\x9bi b\xc4\x83rba\xc8\x9bii albi \xc3\xaentre 13 \xc8\x99i 43 de ani au murit \xc3\xaen r\xc4\x83zboi, cifra defalcat\xc4\x83 pe cele dou\xc4\x83 tabere fiind de 6% din cei din Nord \xc8\x99i 18% din cei din Sud._NEWLINE_O cauz\xc4\x83 pentru num\xc4\x83rul uria\xc8\x99 de mor\xc8\x9bi din timpul r\xc4\x83zboiului a fost utilizarea tacticilor napoleoniene, cum ar fi \xc8\x99arjele. Cu adaosul pu\xc8\x99tilor mai precise \xc8\x99i (spre sf\xc3\xa2r\xc8\x99itul r\xc4\x83zboiului, \xc3\xaen armata unionist\xc4\x83) armelor de foc cu repeti\xc8\x9bie, cum ar fi carabina cu repeti\xc8\x9bie Spencer \xc8\x99i c\xc3\xa2teva arme Gatling (predecesoare ale mitralierelor), solda\xc8\x9bii erau decima\xc8\x9bi \xc3\xaen c\xc3\xa2mp deschis. Astfel s-a recurs la tran\xc8\x99ee, tactic\xc4\x83 ce avea s\xc4\x83 fie folosit\xc4\x83 intensiv \xc3\xaen Primul R\xc4\x83zboi Mondial.'